Sambahyang Tarawih

**Sambahyang Tarawih** ialah sambahyang sunah nang digawi husus wastu wayah bulan Ramadan. Tarawih dalam basa Arab ialah bantuk jamak matan تَرْوِيْحَةٌ nang diartiakan sawagai "waktu satumat gasan istirahat". Jua manggawi sambahyang tarawih ngini tamasuk sunah muakadah.

Waktu panggawian sambahyang sunah ngini ialah imbah sambahyang Isa wan rancaknya digawi sacara bajamaah di masigit wan langgar. Nabi Muhammad saw. wastu suah manggawinya sacara bajamaah dalam talu kali pilawang. Pas wayah ngitu, Rasulullah saw. manggawinya panambaian di Masigit Nabawi. Hadits manyambat, Rasulullah imbahnya kada manyambung wayah malam-malam kainanya maraga takutan sambahyang tarawih kalu pina diwajipakan gasan umat Muslim.

## [[Rakaat]] Sambahyang
Ada babarapa praktik tarait jumlah rakaat wan jumlah salam pas sambahyang tarawih. Pas wayah Nabi Muhammad, sambahyang ngini digawi talu atawa ampat kali haja, kadada sabuting jua katarangan nang manyabutakan jumlah rakaatnya. Sambahyang ngini awalnya bajamaah, lalu disatupakan karana ada kahawatiran ngini akan diwajipakan. Hanyar wayah jaman Khalifah Umar bin Khattab sambahyang tarawih dihidupakan lagi lawan bajamaah, nang bajumlah 20 rakaat dilanjutakan lawan 3 rakaat sambahyang witir. Wayah pas ngitu, umat Islam di sabarataan dunia manjalanakan sambahyang tarawih saban malam pas bulan Ramadan lawan 20 rakaat.

Ampat mazhab Suni mampratikakan jumlah rakaat nang babida, yaitu Mazhab Hanafi (8 rakaat), Maliki (8 atawa 20 rakaat), Syafi'i (20 rakaat), jua Hanbali (sapalih 8 atawa 20 rakaat). Umar bin Abdul Aziz sawagai khalifah matan Bani Umayyah di Damaskus (wahini di Suriah) manggawi sambahyang tarawih lawan 36 rakaat, wan nang lain Ibnu Taimiyah manggawinya 40 rakaat.

Panatapan sambahyang tarawih 8 rakaat haja marupakan pandapat ulama wayahini (kuntimpurir), kaya Ash-Shan'ani (maninggal pas 1182 H), Al-Mubarakfury (maninggal pas 1353 H), wan Al-Albani. Ash-Shan'ani nang manulis "*[[Subulus Salam]]*" sabujurnya kada sampai manyambat sambahyang tarawih 8 rakaat haja, tagal Al-Mubarakfury mimang labih mangunggulakan sambahyang tarawih 8 rakaat, kadada nang manyalahakan pandapat nang 20 rakaat.

### Indunisia
Parbidaan pandapat tarait hal ngini bulih kadanya jumlah rakaat nang mancapai bilangan 20 ngitu ialah tima klasik nang sampai batahan wayahini, kaya nang digawi sapalih kabanyakan pangikut Nahdhatul Ulama. Jaka mangaitakan lawan jumlah salam dalam praktik umumnya, ialah salam saban dua rakaat, tagal ada jua nang salam saban ampat rakaat. Sampai jua jaka akan manggawi sambahyang tarawih dalam 8 rakaatnya, maka saban dua rakaat ada salam sabuting sampai ampat kali, atawa salam saban ampat rakaat digawi dua kali, wan ditutup lawan witir tiga rakaat sawagaimana nang digawi sapalih kabanyakan pangikut Muhammadiyah.

## Hadits Tarait Sambahyang Tarawih
Ada babarapa Hadits nang tarait lawan sambahyang tarawih di antaranya:

* "Sabujurnya Rasulullah saw. pas wayah malam wan sambahyang di masigit, lalu bubuhan sahabat maikuti sambahyang di balakang inya, lalu pas malam imbahnya (malam kadua) inya sambahyang, maka manusia sampai banyak (nang maikuti sambahyang Nabi), lalu bubuhannya bakumpulan pas malam katiga atawa malam kaampat. Maka Rasulullah kada kaluar ka muha bubuhannya, lalu pas pagi arinya, Inya basabda: 'Sabujurnya ulun hudah maitihi napa nang hudah bubuhanmu gawi, wan kadalah ada nang mancagah ulun kaluar lawan bubuhanmu, kacuali sabujurnya ulun hawatir akan diwajipakan gasan bubuhanmu,' wan (paristiwa) ngitu tajadi di bulan Ramadan." (Muttafaqun 'alaih, yaitu HR. Bukhari wan Muslim)
* Matan Jabir bin Abdullah ra., inya baucap: "Rasulullah suah sambahyang lawan kami di bulan Ramadan (sabanyak) 8 rakaat wan witir (sabuting rakaat). Maka, wayah ari imbahnya kami bakumpulan di masigit wna maharap inya kaluar (gasan sambahyang), tagal kada kaluar jua sampai masuk waktu pagi, lalu kami masuk ka rumahnya, lalu kami baucap: 'Ya Rasulullah, malam kamarian kami hudah bakumpulan di masigit wan kami maharap pian handak sambahyang lawan kami,' maka Inya basabda, 'Sabujurnya ulun hawatir (sambahyang ngitu) akan diwajipakan lawan bubuhanmu barataan.'" (HR. Ath-Thabrani wan Ibnu Nashr)
* "Ulun parhatii sambahyang malam Rasulullah, yaitu Inya sambahyang dua rakaat nang hampul, lalu Inya sambahyang dua rakaat nang lawas banar, lalu sambahyang dua rakaat, wan dua rakaat ngini kada sapanjang dua rakaat sabalumnya, lalu sambahyang dua rakaat (kada sapanjang dua rakaat sabalumnya), lalu sambahyang dua rakaat (kada sapanjang dua rakaat sabalumnya), lalu sambahyang dua rakaat (kada sapanjang dua rakaat sabalumnya), lalau witir sabuting rakaat, nang ulih karananya ialah 13 rakaat." (HR. Malik, Muslim, Abu Awanah, Abu Dawud, wan Ibnu Nashr)
* Matan Abi Salamah bin Abdurrahman, inya batakun lawan 'Aisyah ra. tarait lawan sambahyang Rasulullah di bulan Ramadan. Maka, inya manjawapakan, "Kda suah Rasulullah manggawi (*[[tathawwu]]*') di bulan Ramadan wan kada jua di lainnya matan sabalas rakaat, yaitu: 1) Inya sambahyang ampat (rakaat), jangan pian takunakan nang tarait bagus wan panjangnya, lalau Inya sambahyang ampat (rakaat), 2) Jangan pian takuni panjang wan bagusnya, lalu inya sambahyang talu rakaat. (HR. Bukhari wan Muslim, sahih)

## Kautamaan
Kautamaan matan sambahyang tarawih nang dasar wan tatambaian banar ialah adanya ampunan matan Allah lawan dusa-dusa saurang Muslim wayah bahari. Manggawi sambahyang tarawih bajamaah jua dihitung sama lawan manggawi sambahyang tahajud hibak samalaman. Jadi, sambahyang tarawih jadi salah sabuting sambahyang sunah nang tatambaian banar. Hal ngini tadapat Hadits nang manjalasakan tatambaian sambahyang tarawih di saban malam Ramadan, tapi Hadits ngini **palsu**.

Sambahyang tarawih baisi kautamaan nang ganal banar sawagai danul matan ibadah malam di bulan Ramadan. Rasulullah basabda, "Barang siapa nang manggawi *qiyam* Ramadan lawan hibak kaimanan wan maharap pahala matan Allah, maka inya akan diampuni dusa-dusanya samunyaan nang bahari hudah." (HR. Muhammad Al- Bukhari wan Muslim ibnu Al-Hajjaj)

Kautamaan di atas manunjukakan, sambahyang tarawih kadanya ibadah sunah karancakan, tagal sarana panyucian saurang wan paningkatan kualitas spiritual napalagi digawi salawas 30 ari. Salain ngitu, manggawi sambahyang tarawih bajamaah jua manguati *[[ukhuwah Islamiyyah]]*, manumbuhakan sumangat basamaan, jua malatih kadisiplinan wan kunsistinsi dalam baibadah sapanjang bulan Ramadan. Ulih karananya, sambahyang tarawih jadi mumintum instimiwa gasan umat Islam gasan mamaraki saurang lawan Allah sakalian manguati ikatan susial dalam kahidupan masarakat.

## Waktu Sambahyang Tarawih
Sambahyang tarawih digawi wayah malam ari salawas bulan Ramadan, nang bujurnya imbah manggawi sambahyang Isa wan sabalum masuk waktu Subuh. Bubuhan ulama basapakat, waktu sambahyang tarawih maikuti waktu sambahyang malam (*qiyamul lail*), yaitu dimula'i imbah sambahyang Isa sampat tarbit fajar.

Dalam praktiknya, kabanyakan umat Islam manggawi lakas imbah sambahyang Isa bajamaah di masigit, lalu ditutup lawam sambahyang witir. Tagal, sambahyang tarawih jua bulih digawi pas sapartiga malam tarahir gasan nang handak mandapatakan kautamaan waktu nang labih tatambaian, sawagaimana anjuran umum gasan mambanyaki ibadah pas waktu tartantu. Ulih karananya, rantang waktu manggawi sambahyang tarawih basipat fliksibil salawas masih di antara imbah sambahyang Isa wan tarbitnya fajar di bulan Ramadan.

## Cara Sambahyang Tarawih
Imbah mansucikan saurang lawan bawudu wan mamakai baju sambahyang nang sasuai lawan syariat, maka dinyataakan sasaurang hudah siap gasan manggawi sambahyang tarawih. Gasan manggawi sambahyang tarawih ada cara-caranya, yaitu:

# Membaca niat;
# Takbiratul ihram;
# Membaca surah Al-Fatihah;
# Membaca surah handap;
# Rukuk;
# I'tidal;
# Sujud;
# Duduk di antara dua sujud;
# Sujud kedua; lalu
# Takbir Intiqal (badiri gasan rakaat kadua);
# Membaca surah Al-Fatihah;
# Membaca surah handap lagi;
# Rukuk
# I'tidal;
# Sujud;
# Duduk di antara dua sujud;
# Sujud kadua;
# Tasyahud ahir; lalu imbahnya
# Salam.

Karancakan, sambahyang tarawih digawi dua rakaat sakali sampai mancukupi rakaat nang dikahandaki. Tagal, ada jua babarapa urang nang manggawi sambahyang tarawih sampai 4 rakaat dalam 1 kali sambahyangnya.

## Daptar Buku

* Rifa'i, Moh., (1993), *Kumpulan Salat-Salat Sunnat*, Semarang: Toha Putra.
* John L. Esposito (2004), *The Oxford Dictionary of Islam*. US: Oxford University Press, , hal. 276.

## Jujuhutan